Komisjoni määrus (EÜ) nr 1249/2002,

11. juuli 2002,

millega muudetakse määrust (EÜ) nr 2366/98, millega kehtestatakse oliiviõli tootmistoetuste kohaldamise üksikasjalikud eeskirjad 1998/1999., 1999/2000., 2000/2001., 2001/2002., 2002/2003. ja 2003/2004. turustusaastaks

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. septembri 1966. aasta määrust nr 136/66/EMÜ õli- ja rasvaturu ühise korralduse kehtestamise kohta, [1] viimati muudetud määrusega (EÜ) nr 1513/2001, [2] eriti selle artiklit 5,

võttes arvesse nõukogu 17. juuli 1984. aasta määrust (EMÜ) nr 2261/84, millega sätestatakse oliiviõli tootmistoetuse ja oliiviõli tootjate organisatsioonidele makstava toetuse andmise üldeeskirjad, [3] viimati muudetud määrusega (EÜ) nr 1639/98, [4] eriti selle artiklit 19,

võttes arvesse nõukogu 20. juuli 1998. aasta määrust (EÜ) nr 1638/98, millega muudetakse määrust nr 136/66/EMÜ õli- ja rasvaturu ühise korralduse kehtestamise kohta, [5] muudetud määrusega (EÜ) nr 1513/2001, [6] eriti selle artiklit 4,

ning arvestades järgmist:

(1) Määruse (EÜ) nr 1638/98 artikli 4 alusel ei või oliivikasvatajatele maksta toetust pärast 1. maid 1998 istutatud täiendavate õlipuude eest ega nende puude eest, mille puhul ei ole kindlaksmääratavaks kuupäevaks esitatud põllukultuurideklaratsiooni. Komisjoni määruse (EÜ) nr 2366/98 [7] (viimati muudetud määrusega (EÜ) nr 2070/2001 [8]) artikli 5 lõikega 1 nähakse ette, et toetuse maksmise kohaldamisalast väljajäämine on seotud sellise toodanguga, mis on saadud pärast 1. maid 1998 täiendavalt istutatud õlipuudelt või puudelt, mis on istutatud pärast 1. novembrit 1995, kuid mille kohta ei ole 1. aprilliks 1999 esitatud põllukultuurideklaratsiooni. Toetust võib maksta nende täiendavate õlipuude puhul, mis on istutatud seoses vana oliivisalu ümberkorraldamisega või on hõlmatud komisjoni poolt heakskiidetud programmiga.

(2) Määruse (EÜ) nr 1638/98 artikli 4 esimeses lõigus osutatud täiendavate õlipuude toodang ei ole kolmel esimesel istutusjärgsel aastal märkimisväärne. Nende puude toodang muutub siiski oluliseks alates 2002/03. turustusaastast ning seetõttu tuleks seda tootmistoetuse maksmise kohaldamisalast välja jätmiseks arvesse võtta. Seetõttu on vaja ette näha toodetud neitsioliiviõli kogusel ning enne ja pärast 1. maid 1998 istutatud tootmises olevate õlipuude arvul põhinev arvutussüsteem, ning koefitsiendid, mis võimaldavad kogutoodangust maha arvata täiendavalt istutatud õlipuude toodangu, mis ei vasta toetuse saamise tingimustele. Need koefitsiendid määratakse kindlaks istanduste vanusega seotud hinnanguliste saagiste prognooside alusel.

(3) Käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 2366/98 muudetakse järgmiselt.

1. Lisatakse artikkel 12a:

"Artikkel 12a

Liikmesriigid määravad artiklites 2 ja 5 osutatud deklaratsioonide ning artiklis 12 osutatud toetustaotluste alusel kindlaks määruse (EÜ) nr 1638/98 artikli 4 esimese lõigu tähenduses täiendavalt istutatud õlipuude oliiviõlitoodangu 2002/03. turustusaastaks, korrutades selleks täiskasvanud õlipuu keskmist saagist järgmiste arvude summaga:

- 1. maist – 31. oktoobrini 1998 istutatud täiendavate õlipuude arv, mida on korrutatud arvuga 0,70, ja

- 1. novembrist 1998 – 31. oktoobrini 1999 istutatud täiendavate õlipuude arv, mida on korrutatud arvuga 0,35.

Täiskasvanud õlipuu keskmise saagise arvutamiseks jagatakse esimeses lõigus osutatud täiendavalt istutatud õlipuudest toodetud neitsioliiviõli kogused järgmiste arvude summaga:

- enne 1. maid 1998 istutatud tootmises olevate õlipuude arv ja

- 1. maist – 31. oktoobrini 1998 istutatud tootmises olevate õlipuude arv, mida on korrutatud arvuga 0,70, ja

- 1. novembrist 1998 – 31. oktoobrini 1999 istutatud tootmises olevate õlipuude arv, mida on korrutatud arvuga 0,35."

2. Artikli 14 lõike 1 esimene lõik asendatakse järgmisega:

"1. Oliivikasvatajad vastavad toetuse saamise tingimustele tegelikult toodetud neitsioliiviõli koguse osas, millest on lahutatud artikli 12a esimeses lõigus osutatud täiendavalt istutatud õlipuudelt saadud toodang ning millele on lisatud lõikes 2 ette nähtud ühtsel alusel arvestatud oliivijääkõli kogus."

3. Artikli 14 lõige 2 asendatakse järgmisega:

"2. Oliivijääkõli kogus, mille puhul toetust võib maksta, on võrdne 8 % nendest oliividest valmistatud neitsioliiviõli kogusega, millest oliivijääkõli on saadud, ja millest on lahutatud artiklis 12a osutatud täiendavalt istutatud õlipuude toodang ning mille puhul on toetuse saamise tingimuste täitmist tunnustatud kooskõlas määruse (EMÜ) nr 2261/84 artikli 2 lõikega 4."

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Seda kohaldatakse alates 1. novembrist 2002.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 11. juuli 2002

Komisjoni nimel

komisjoni liige

Franz Fischler

[1] EÜT 172, 30.9.1966, lk 3025/66.

[2] EÜT L 201, 26.7.2001, lk 4.

[3] EÜT L 208, 3.8.1984, lk 3.

[4] EÜT L 210, 28.7.1998, lk 38.

[5] EÜT L 210, 28.7.1998, lk 32.

[6] EÜT L 201, 26.7.2001, lk 4.

[7] EÜT L 293, 31.10.1998, lk 50.

[8] EÜT L 280, 24.10.2001, lk 3.

--------------------------------------------------